Document ID: 31986R0143

*****
ΚΑΝΟΝΙΣΜΟΣ (ΕΟΚ) αριθ. 143/86 ΤΗΣ ΕΠΙΤΡΟΠΗΣ
της 24ης Ιανουαρίου 1986
που παρεκκλίνει από τον κανονισμό (ΕΟΚ) αριθ. 3061/84 όσον αφορά τις προθεσμίες για την υποβολή δηλώσεων καλλιέργειας που αφορούν ελαιώνες για την περίοδο εμπορίας 1985/86
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 για τη θέσπιση κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2),
τον κανονισμό (ΕΟΚ) αριθ. 2261/84 του Συμβουλίου της 17ης Ιουλίου 1984 για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου (3), και ιδίως το άρθρο 19,
Εκτιμώντας:
ότι, σύμφωνα με τις διατάξεις του άρθρου 1 παράγραφος 1 και του άρθρου 4 παράγραφος 1 του κανονισμού (ΕΟΚ) αριθ. 3061/84 (4), οι ελαιοκαλλιεργητές πρέπει να υποβάλουν τη δήλωση καλλιέργειας που αναφέρεται στο άρθρο 3 παράγραφοι 1 και 2 του κανονισμού (ΕΟΚ) αριθ. 2261/84 το αργότερο μέχρι τις 30 Νοεμβρίου κάθε περιόδου εμπορίας, ενώ οι ομάδες ή οι ενώσεις παραγωγών πρέπει να υποβάλουν τις δηλώσεις καλλιέργειας μελών τους το αργότερο στις 31 Δεκεμβρίου κάθε περιόδου εμπορίας·
ότι, κατά τη διάρκεια του χειμώνα του 1985, οι εξαιρετικής έντασης και διάρκειας παγετοί προκάλεσαν σοβαρές ζημιές σε ελαιώνες· ότι, κατά συνέπεια, είναι απαραίτητο να γίνουν σημαντικές τροποποιήσεις όσον αφορά τα στοιχεία που αναφέρονται στις δηλώσεις καλλιέργειας που αφορούν την περίοδο εμπορίας 1984/85· ότι, για το λόγο αυτό, οι προβλεπόμενες προθεσμίες για την υποβολή των δηλώσεων καλλιέργειας αποδεικνύεται ότι δεν είναι πλέον κατάλληλες· ότι, επομένως, είναι σκόπιμο να παραταθούν οι προθεσμίες για την περίοδο εμπορίας 1985/86·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1985/86, οι δηλώσεις καλλιέργειας που αναφέρονται στο άρθρο 3 παράγραφοι 1 και 2 του κανονισμού (ΕΟΚ) αριθ. 2261/84 υποβάλλονται το αργότερο μέχρι:
- τις 31 Ιανουαρίου 1986, από τους ελαιοκαλλιεργητές,
- τις 28 Φεβρουαρίου 1986, από τις οργανώσεις παραγωγών, ή, ενδεχομένως, από τις ενώσεις τους.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Δεκεμβρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 1986.

Labels: 17
19
6